18 Mo godimo ga moo, moya o o boitshepo o ne o bonala le mo Bakereseteng ka bobone, o dira gore ba nne le dinonofo tse di molemo, tse di jaaka lorato. (Bagalatia 5:22, 23) Lorato lo ne lo tlhotlheletsa barutwa gore ba abelane dilo. Ka sekai, morago ga Pentekosete ya 33 C.E., go ne ga tlhongwa letlole le le lengwe gore go tlamelwe barutwa kwa Jerusalema ka dilo tsa senama tse ba di tlhokang. Pego ya Baebele ya re: “Go ne go se na ope yo o tlhokang mo go bone; gonne botlhe ba ba neng ba na le masimo kgotsa matlo ba ne ba tle ba di rekise mme ba tlise madi a dilo tse di rekisitsweng mme ba a beye fa dinaong tsa baaposetoloi. Go tswa foo go abelwe mongwe le mongwe, go ya fela kafa a tlhokang ka gone.” (Ditiro 4:34, 35) Lorato lono ba ne ba sa lo bontshe badumedikabone fela, ba ne ba lo bontsha le batho ba bangwe, ka go ba abela dikgang tse di molemo le ka ditiro tse dingwe tsa bopelonomi. (Ditiro 28:8, 9) Jesu o ile a bolela gore lorato lwa go intsha setlhabelo lo ne lo tla tlhaola balatedi ba gagwe. (Johane 13:34, 35) Ee ruri, nonofo e e botlhokwatlhokwa ya lorato e ne ya ngokela batho kwa Modimong mme ya dira gore go nne le kgolo mo lekgolong la ntlha la dingwaga fela jaaka go ntse gompieno.—Mathaio 5:14, 16.